Aholi punktlarida davlat kapital qoʻyilmalari hisobiga ichimlik suv taʼminotini va oqova suv xizmatini yaxshilash boʻyicha loyihalarni amalga oshirish samaradorligini taʼminlash chora-tadbirlari toʻgʻrisida
(resolution, 2025-09-04)

Aholini sifatli ichimlik suv va oqova suv xizmatlari bilan taʼminlash loyihalarini amalga oshirishga yoʻnaltiriladigan davlat kapital qoʻyilmalari mablagʻlaridan foydalanish samaradorligini oshirish, ularni amalga oshirish mexanizmini takomillashtirish, manfaatdor vazirliklar, idoralar va hududiy ichimlik suv taʼminoti tashkilotlarining aholini sifatli ichimlik suv va oqova suv xizmati bilan taʼminlash loyihalarining amalga oshirilishida ularning pirovard natijalari yuzasidan masʼuliyatini tubdan oshirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “2015-yil uchun Oʻzbekiston Respublikasining Investitsiya dasturi toʻgʻrisida” 2014-yil 17-noyabrdagi PQ-2264-son qaroriga muvofiq aholi punktlarini ichimlik suv va oqova suv xizmatlari bilan taʼminlashni yanada yaxshilashga 174,6 mlrd soʻm miqdorida davlat kapital qoʻyilmalari limitlari koʻzda tutilganligi maʼlumot uchun qabul qilinsin. 2. Uy-joy kommunal xizmat koʻrsatish vazirligining qoʻshimcha vazifalari etib quyidagilar belgilansin: davlat kapital qoʻyilmalari mablagʻlari va xalqaro moliya institutlarining jalb etilgan kreditlari hisobiga amalga oshiriladigan ichimlik suv taʼminoti va oqova suv xizmati sohasidagi loyihalar boʻyicha moliyalashtirishni ochish uchun asos hisoblanadigan ichimlik suv manbalari tasdigʻini hisobga olgan holda xulosalar berish; ichimlik suv taʼminoti va oqova suv xizmati sohasidagi loyihalarni amalga oshirishning maqsadga muvofiqligi toʻgʻrisida qaror qabul qilish; ichimlik suv taʼminoti va oqova suv xizmati sohasidagi obyektlarni qurish va rekonstruksiya qilish boʻyicha yakuniy roʻyxatlarni tasdiqlash; ichimlik suv taʼminoti va oqova suv xizmati sohasidagi loyihalarning amalga oshirilishi monitoringini ularning loyihadagi parametrlariga va koʻrsatkichlariga erishilishini hisobga olgan holda yuritish; ichimlik suv taʼminoti va oqova suv xizmati obyektlarini qurish va rekonstruksiya qilishda loyiha parametrlari va koʻrsatkichlariga erishishni taʼminlamaganlik sabablarini aniqlash va mansabdor shaxslarning masʼuliyatini oshirish; tasdiqlangan tarmoq jadvallariga va loyiha-smeta hujjatlariga muvofiq ichimlik suv taʼminoti va oqova suv xizmati obyektlarini qurish va rekonstruksiya qilish loyihalarini amal oshirishga yoʻnaltirilgan tezkor chora-tadbirlar koʻrish. 3. Quyidagilar: Aholi punktlarida davlat kapital qoʻyilmalari hisobiga moliyalashtiriladigan ichimlik suv taʼminoti va oqova suv xizmati obyektlarini qurish va rekonstruksiya qilishni tashkil etish tartibi toʻgʻrisidagi nizom 3-ilovaga muvofiq; Davlat kapital qoʻyilmalari hisobiga 2015-yilda aholi punktlarining ichimlik suv taʼminoti obyektlarini qurish va rekonstruksiya qilish boʻyicha asosiy parametrlar 5 va 5a-ilovalarga* muvofiq; 2015-yilda aholi punktlarining ichimlik suv taʼminoti obyektlarini ulash manbalari 5b-ilovaga* muvofiq tasdiqlansin. 4. Oʻzbekiston Respublikasi Uy-joy-kommunal xizmat koʻrsatish vaziri, Qoraqalpogʻiston Respublikasi Vazirlar Kengashi Raisi, viloyatlar hokimlari zimmasiga ichimlik suv taʼminoti va oqova suv xizmati sohasida amalga oshiriladigan loyihalar uchun davlat kapital qoʻyilmalari hisobidan ajratilayotgan mablagʻlarni oʻz vaqtida, sifatli va ulardan samarali foydalanilishi yuzasidan shaxsiy masʼuliyat yuklansin. 5. Qoraqalpogʻiston Respublikasi Vazirlar Kengashi, viloyatlar hokimliklari Oʻzbekiston Respublikasi Qurilish va uy-joy kommunal xoʻjaligi vazirligi bilan birgalikda aholi punktlarida ichimlik suv taʼminoti va oqova suv xizmati obyektlarini qurish va rekonstruksiya qilish boʻyicha loyiha-smeta hujjatlarining sifatli ishlab chiqilishini taʼminlasinlar. 6. “Oʻzkommunxizmat” agentligi Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda ikki oy muddatda: respublika hududidagi ichimlik suv taʼminoti va oqova suv xizmati obyektlarini amaldagi texnik holatini va taʼminlanganlik darajasini aniqlagan holda yalpi xatlovdan oʻtkazsin; aholi punktlarining Bosh rejalari bilan bogʻlagan holda viloyatlarning va umuman respublikaning ichimlik suv taʼminoti va oqova suv xizmati tizimlarini rivojlantirish sxemasini ishlab chiqsin; ichimlik suv taʼminoti va oqova suv xizmati tizimlarini rivojlantirish sxemalari asosida ichimlik suv taʼminoti va oqova suv xizmati obyektlarini qurish va rekonstruksiya qilishning manzilli roʻyxatlarini sifatli shakllantirish hamda aholini ichimlik suv bilan taʼminlashni istiqbolli prognozlashtirish maqsadida ichimlik suv taʼminoti va oqova suv xizmati obyektlarni qurish va rekonstruksiya qilishning manzilli roʻyxatlari bajarilishi, aholining ichimlik suv va oqova suv xizmatlari bilan qamrab olinishi monitoringini yuritish uchun doimiy yangilab boriladigan elektron bazani yaratsin. 7. Oʻzbekiston Respublikasi Davlat geologiya qoʻmitasi ikki oy muddatda ichimlik suv yer osti manbalarining mavjudligini va moʻljallangan hajmlarini mufassal xatlovdan oʻtkazsin, keyinchalik uning natijalarini ushbu qarorda belgilangan tartibda ichimlik suv taʼminoti va oqova suv xizmati sohasidagi dasturlarning amalga oshirilishini muvofiqlashtirish boʻyicha Maxsus respublika komissiyasiga va hududiy komissiyalarga taqdim etsin. 8. Oʻzbekiston Respublikasi Moliya vazirligi, Oʻzbekiston Respublikasi Davlat geologiya qoʻmitasining asoslangan takliflariga binoan, 2015-yilda va keyingi yillarda Geologiya-qidiruv ishlari dasturi doirasida yer osti suvlari zaxiralarini baholash va qayta baholash boʻyicha zarur gidrogeologiya tadqiqotlarining moliyalashtirilishini taʼminlasin. 9. Oʻzbekiston Respublikasi Qurilish va uy-joy kommunal xoʻjaligi vazirligi loyiha-smeta hujjatlarining davlat ekspertizasidan oʻtkazilishini taʼminlasin hamda qurilish-montaj ishlarini bajarish sifati yuzasidan davlat arxitektura-qurilish nazoratini oʻrnatsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.I. Zakirov zimmasiga yuklansin. 1. Ushbu Nizom aholi punktlarida davlat kapital qoʻyilmalari hisobiga moliyalashtiriladigan ichimlik suv taʼminoti va oqova suv xizmati obyektlarini qurish va rekonstruksiya qilishni tashkil etish tartibini belgilaydi. Ushbu Nizom talablari, aholi punktlarida boshqa manbalar hisobiga ichimlik suv taʼminoti va oqova suv xizmati obyektlari quriladigan va rekonstruksiya qilinadigan taqdirda, tavsiya xususiyatiga egadir. 2. Ichimlik suv taʼminoti va oqova suv xizmati sohasida loyihalarni amalga oshirish mexanizmi ushbu Nizomning ilovasiga* muvofiq aholi punktlarida davlat kapital qoʻyilmalari hisobiga moliyalashtiriladigan ichimlik suv taʼminoti va oqova suv xizmati obyektlarini qurish va rekonstruksiya qilishni tashkil etish sxemasiga binoan loyihalarni amalga oshirishning pirovard natijalari uchun manfaatdor vazirliklar, idoralar va hududiy ichimlik suv taʼminoti tashkilotlarining masʼuliyatini oshirishni nazarda tutadi. 3. Davlat kapital qoʻyilmalari hisobiga ichimlik suv taʼminoti va oqova suv xizmati obyektlarini qurish va rekonstruksiya qilishni tashkil etish va moliyalashtirish Vazirlar Mahkamasining “Kapital qurilishda xoʻjalik munosabatlari mexanizmini takomillashtirish chora-tadbirlari toʻgʻrisida” 2003-yil 12-sentabrdagi 395-son qarorida va ushbu Nizomda nazarda tutilgan tartibda amalga oshiriladi. 4. Quyidagilarga: qurish va rekonstruksiya qilish ishlarini moliyaviy resurslar manbalari (toʻliq yoki qisman) tegishli hujjatlar (tasdiqlangan loyiha-smeta hujjatlari, ichimlik suv taʼminoti va oqova suv xizmati obyektlarini qurish va rekonstruksiya qilishning manzilli roʻyxati) bilan tasdiqlanmagan taqdirda bajarishga; agar qonunchilikda oʻzgacha tartib nazarda tutilmagan boʻlsa, ichimlik suv taʼminoti va oqova suv xizmatining bitta obyektini (xalqaro moliyaviy institutlar ishtirokida birgalikda moliyalashtirish hollari bundan mustasno) turli manbalardan qurish va rekonstruksiya qilishni moliyalashtirishga yoʻl qoʻyilmaydi. 5. Ushbu Nizom maqsadlari uchun quyidagi asosiy tushunchalardan foydalaniladi: buyurtmachi — Qurilish va uy-joy kommunal xoʻjaligi vazirligi huzuridagi Suv taʼminoti va kanalizatsiya obyektlarini qurish boʻyicha injiniring kompaniyasi DUK (keyingi oʻrinlarda Injiniring kompaniyasi deb ataladi); foydalanuvchi tashkilot — qurish va rekonstruksiya qilish ishlari tugallangandan keyin ishga tushiriladigan ichimlik suv taʼminoti va oqova suv xizmati obyektini foydalanishga qabul qilinishini taʼminlaydigan hamda ushbu obyektni qabul qilib oladigan hududiy suv taʼminoti tashkiloti; pudrat tashkiloti — qonunchilikda belgilangan tartibda tanlov asosida tanlab olingan qurilish tashkiloti; Qurilish va uy-joy kommunal xoʻjaligi vazirligining hududiy boʻlinmalari — loyiha-smeta hujjatlarini hamda aholi punktlarining ichimlik suv taʼminoti va oqova suv xizmati obyektlarini qurish va rekonstruksiya qilishning dastlabki manzilli roʻyxatlarini ishlab chiqish va tayyorlash ishlarini amalga oshirish boʻyicha vakolatli organ; suvda quduqlarni burgʻulashga ruxsatnoma — Oʻzbekiston Respublikasi Davlat geologiya va mineral resurslar qoʻmitasi tomonidan belgilangan tartibda beriladigan ruxsat berish xususiyatiga ega hujjat. qurish va rekonstruksiya qilishning manzilli roʻyxati — ajratilgan limitlar doirasida Qurilish va uy-joy kommunal xoʻjaligi vazirligi va uning hududiy boʻlinmalarining tegishli qarori asosida har yili buyurtmachi tomonidan tuziladigan, ichimlik suv taʼminoti va oqova suv xizmati obyektlari roʻyxatini, shuningdek ulardan foydalanish yoʻnalishlari boʻyicha ishlar va xarajatlar hajmini oʻz ichiga oluvchi moliyaviy hujjat. 6. Qurish va rekonstruksiya qilish obyektlarini tanlash loyiha-smeta hujjatlarini tayyorlash boʻyicha quyidagi materiallar va mezonlar mavjud boʻlgan taqdirda amalga oshiriladi: ichimlik suv taʼminoti va oqova suv xizmati obyektlari sxemalarining Aholi punkti bosh rejasiga muvofiqligi; qishloq joylarda namunaviy loyihalar boʻyicha yakka tartibda uy-joy qurish uchun tashqi ichimlik suv taʼminoti va oqova suv xizmati obyektlarini qurish va rekonstruksiya qilish; aholi punktlarda ichimlik suv taʼminoti va oqova suv xizmati obyektlari qurishning iqtisodiy jihatdan maqsadga muvofiqligi va ustuvorligi; rejalashtirilgan qurilishga ichimlik suv tarmoqlariga ulanish nuqtasida ichimlik suv hajmi va bosimining yetarliligi boʻyicha hududiy ichimlik suv taʼminoti tashkilotlarining xulosasi, shu jumladan uzoq muddatli istiqbolga zarur boʻlgan ichimlik suvning hajmlarining tasdiqlanishi; aholi punktining muqobil suv taʼminoti manbalari va markazlashtirilgan ichimlik suvi taʼminotining mavjud emasligi; Qoraqalpogʻiston Respublikasi Vazirlar Kengashi va viloyatlar hokimliklari tomonidan hududiy ichimlik suv taʼminoti tashkilotlari bilan birgalikda ichimlik suv taʼminoti va oqova suv xizmati tizimlarining mavjud holatini, shuningdek jismoniy yoki yuridik shaxslarning koʻrsatilayotgan xizmatlar sifatini yaxshilash zarurligi toʻgʻrisidagi murojaatlari asosida tizimli texnik tekshiruv natijalari; Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi hududiy boshqarma va boʻlimlarining (Sanepidqoʻm hududiy boshqarma va boʻlimining) belgilangan talablarga (O'zDST 950:2011 “Ichimlik suv”) muvofiq suv taʼminotining mavjud tizimlarida ichimlik suvi sifatini yaxshilashning zarurligi toʻgʻrisidagi xulosalari natijalari; Oʻzbekiston Respublikasi Davlat geologiya qoʻmitasining hududiy xizmatlari gidrogeologik qidiruvlari natijalari; loyiha parametrlari boʻyicha suvga quduqni burgʻulashga ruxsatnoma mavjudligi (suv taʼminotining yer osti manbai boʻlgan suv taʼminoti obyekti qurishda); Oʻzbekiston Respublikasi Ekologiya va atrof muhitni muhofaza qilish davlat qoʻmitasi tomonidan belgilangan tartibda berilgan maxsus suvdan foydalanish yoki suv isteʼmoliga ruxsatnoma hamda ichimlik suv taʼminoti va oqova suv xizmati obyektlarini qurish uchun yer uchastkasini tanlashda atrof muhitga taʼsir arizasi loyihasiga davlat ekologik ekspertizasining ijobiy xulosasi mavjudligi; Oʻzbekiston Respublikasi Suv xoʻjaligi vazirligi tomonidan belgilangan tartibda berilgan sunʼiy suv obyektlaridan maxsus suvdan foydalanish yoki suv isteʼmoliga ruxsatnoma mavjudligi. 7. Qurilish va uy-joy kommunal xoʻjaligi vazirligining hududiy boʻlinmalari ushbu Nizomning 6-bandida nazarda tutilgan mezonlar (loyiha-smeta hujjatlarini tayyorlash boʻyicha materiallar) asosida 1-aprelgacha keyingi 3 yil uchun respublika hududlari boʻyicha ichimlik suv taʼminoti va oqova suv xizmatini rivojlantirish sxemasiga kiritilgan birinchi navbatdagi va ustuvor ichimlik suv taʼminoti va oqova suv xizmati obyektlarini qurish va rekonstruksiya qilishning dastlabki manzilli roʻyxatlarini tuzadilar (keyingi oʻrinlarda dastlabki manzilli roʻyxatlar deb ataladi) va dastlabki manzilli roʻyxatlarni koʻrib chiqish uchun Uy-joy-kommunal xizmat koʻrsatish vazirligiga taqdim etadilar. Keyingi 3 yil uchun respublika hududlari boʻyicha dastlabki manzilli roʻyxatlar ushbu Nizomning 6-bandida nazarda tutilgan mezonlarga muvofiq vaqti-vaqti bilan yangilanishi kerak. 8. Qurilish va uy-joy kommunal xoʻjaligi vazirligining hududiy boʻlinmalari tomonidan har yili tasdiqlangan dastlabki manzilli roʻyxatlarni ichimlik suv taʼminoti va oqova suv xizmati tizimlarini rivojlantirish sxemasiga bogʻliqligi boʻyicha oʻzgartirishlar va qoʻshimchalar kiritgan holda kompleks koʻrib chiqilishini va hamda ichimlik suv taʼminoti va oqova suv xizmati tizimi obyektlari qurishning yakuniy manzilli roʻyxatlari 1-iyungacha tasdiqlash uchun Qurilish va uy-joy kommunal xoʻjaligi vazirligiga yuborilsin. 9. Qurilish va uy-joy kommunal xoʻjaligi vazirligi 1-iyulgacha navbatdagi majlisda Uy-joy kommunal xizmat koʻrsatish vazirligining hududiy boʻlinmalari tomonidan kiritilgan ichimlik suv taʼminoti va oqova suv xizmati obyektlarini qurishning yakuniy manzilli roʻyxatlarini koʻrib chiqadi hamda ichimlik suv taʼminoti va oqova suv xizmati sohasida loyihalarni amalga oshirishning maqsadga muvofiqligi toʻgʻrisida qaror qabul qiladi. 10. Qoraqalpogʻiston Respublikasi Vazirlar Kengashi va viloyatlar hokimliklari Injiniring kompaniyasi bilan birgalikda Qurilish va uy-joy kommunal xoʻjaligi vazirligi tomonidan qabul qilingan qarorlar natijalari boʻyicha har yili: 1-avgustgacha — belgilangan tartibda foydalanuvchi tashkilot bilan kelishilgan holda loyiha-smeta hujjatlarini ishlab chiqish uchun texnik topshiriqlarning tayyorlanishini; 1-sentabrgacha — loyiha-smeta hujjatlari parametrlarining texnik topshiriqlarga qatʼiy muvofiq ravishda ishlab chiqilishi, tasdiqlanishi va Ekologiya va atrof muhitni muhofaza qilish davlat qoʻmitasi, Davlat geologiya qoʻmitasi, Qurilish vazirligi, Sanepidqoʻmning hududiy organlari, suv taʼminoti tashkilotlari va boshqa tashkilotlar bilan kelishilishini; 1-oktabrgacha — yakuniy roʻyxatga kiritilgan ichimlik suv taʼminoti va oqova suv xizmati obyektlarini qurish va rekonstruksiya qilish obyektlari boʻyicha tanlov savdolari oʻtkazilishini, pudrat shartnomalarining belgilangan tartibda tuzilishini; 1-noyabrgacha — yakuniy manzilli roʻyxatlarning vakolatli organlarda moliyalashtirishni boshlash uchun belgilangan tartibda Iqtisodiyot vazirligi, Moliya vazirligi, Qurilish va uy-joy kommunal xoʻjaligi vazirligiga kiritilishini taʼminlaydilar. 11. Ichimlik suv taʼminoti va oqova suv xizmati obyektlarini qurish va rekonstruksiya qilish loyiha-smeta hujjatlarini ishlab chiqish tartibi, ularning tarkibi qonunchilikda belgilangan tartibda shaharsozlik meʼyorlari va qoidalariga muvofiq ishlab chiqiladi. 111. Davlat budjeti va davlat tomonidan jalb qilingan barcha mablagʻlar hisobidan amalga oshirilayotgan ichimlik va oqova suv yoʻnalishidagi loyihalar “Loyihalar va import kontraktlarini kompleks ekspertiza qilish markazi” DUK tomonidan majburiy ravishda ekspertizadan oʻtkaziladi. Yangi quriladigan ichimlik va oqova suv yoʻnalishidagi obyektlar va tizimlarni loyihalashtirishda mazkur hududning toʻliq qamrov darajasi inobatga olinadi hamda ichimlik suv manbalari va ularning zaxirasiga alohida eʼtibor qaratiladi. Barcha loyihalarda ichimlik va oqova suv inshootlari hamda tarmoqlaridagi suv hisobini raqamlashtirish boʻyicha yechimlar, suv inshootlari va tarmoqlariga suv hisoblagichlarini oʻrnatish, ichimlik suv tarmoqlarini aholi xonadonlarigacha yetkazib berishda ushbu xonadonlarni yagona billing tizimiga ulagan holda hisoblagichlar oʻrnatishni aks ettirish majburiy koʻrsatiladi. Loyihalar boʻyicha texnik topshiriq shartlarini ishlab chiqishda eng maqbul texnik yechimlar, oʻzioqar usuli, energiya tejaydigan zamonaviy materiallar va texnologiyalar keng qoʻllaniladi. 12. Loyiha-smeta hujjatlaridagi loyiha yechimlarini mufassallashtirish darajasi ichimlik suv taʼminoti va oqova suv xizmati sohasida loyihaning qabul qilinayotgan texnik yechimlari, hajmlari va qiymatini asoslash uchun yetarli boʻlishi hamda zarur sifatga ega boʻlgan qurilish ishlari toʻliq bajarilishini taʼminlashi kerak. 13. Xalqaro moliya institutlari ishtirokida amalga oshiriladigan loyihalar ekspertiza organlari tomonidan Qurilish va uy-joy kommunal xoʻjaligi vazirligining ijobiy qarori mavjud boʻlgan taqdirda ushbu Nizomda belgilangan tartibda amalga oshiriladigan loyihalarning dastlabki texnik-iqtisodiy asoslanishi (texnik-iqtisodiy asoslash), dastlabki texnik-iqtisodiy hisob-kitob (texnik-iqtisodiy hisob-kitob) ishlab chiqilgan holda kompleks koʻrib chiqiladi. 14. Xalqaro moliyaviy institutlar ishtirokida ichimlik suv taʼminoti va oqova suv xizmati sohasidagi loyihalarni koʻrib chiqish muddatlari ushbu loyihalarning tashabbuskorlarining murojaatlariga va asoslangan takliflariga muvofiq Qurilish va uy-joy kommunal xoʻjaligi vazirligi tomonidan belgilanadi. 15. Pudrat tashkilotini tanlash boʻyicha tanlov savdolari komissiyasi tarkibida hududiy ichimlik suv taʼminoti tashkiloti vakilining ishtirok etishi majburiy hisoblanadi. 16. Ichimlik suv taʼminoti va oqova suv xizmati obyektini qurish va rekonstruksiyalash tasdiqlangan loyiha-smeta hujjatlariga va ishlarni bajarishning kalendar jadvaliga qatʼiy muvofiq ravishda amalga oshiriladi. 17. Loyiha-smeta hujjatlariga muvofiq qurilish-montaj ishlarini bajarishning sifati va toʻliqligini nazorat qilishni buyurtmachining texnik nazoratchisi — Injiniring kompaniyasi amalga oshiradi, shuningdek loyiha hujjatlarini ishlab chiquvchi muallif — loyiha tashkiloti tomonidan mualliflik nazorati yuritiladi. 18. Oʻzbekiston Respublikasi Qurilish va uy-joy kommunal xoʻjaligi vazirligining qurilish sohasida hududiy nazorat inspeksiyalari Vazirlar Mahkamasining 2024-yil 17-apreldagi 214-son qarori bilan tasdiqlangan Oʻzbekiston Respublikasi Qurilish va uy-joy kommunal xoʻjaligi vazirligi huzuridagi Qurilish va uy-joy kommunal xoʻjaligi sohasida nazorat qilish inspeksiyasi hamda Oʻzbekiston Respublikasi Qurilish va uy-joy kommunal xoʻjaligi vazirligi huzuridagi Qurilish va uy-joy kommunal xoʻjaligi sohasida hududiy nazorat qilish inspeksiyalari toʻgʻrisida Namunaviy nizomlarga belgilangan vakolatlar doirasida obyektda qurilish-montaj ishlari bajarilishining sifati va toʻliqligi yuzasidan nazoratni amalga oshiradi. 19. Buyurtmachi ichimlik suv taʼminoti va oqova suv xizmati obyektlarida har bir obyekt boʻyicha bajariladigan qurilish-montaj ishlarining sifati va toʻliqligi yuzasidan texnik nazoratni birgalikda amalga oshirishga hududiy ichimlik suv taʼminoti tashkilotlarini majburiy tartibda jalb etadi. 20. Loyiha-smeta hujjatlarida nazarda tutilgan qurilish-montaj ishlari tugallangandan keyin va pudrat tashkilotining taqdimnomasi boʻyicha Injiniring kompaniyasi SHNQ 3.01.04-04 shaharsozlik normalari va qoidalari talablariga muvofiq Davlat qabul komissiyasining ishini tashkil etadi. 21. Ichimlik suv taʼminoti va oqova suv xizmati obyektini davlat tomonidan foydalanishga qabul qilish dalolatnomasi belgilangan shakl boʻyicha quyidagi asoslarning ijobiy natijalari mavjud boʻlgan taqdirda rasmiylashtiriladi: tegishli dalolatnoma rasmiylashtirilgan holda Davlat moliyaviy nazorati inspeksiyasi va uning hududiy boshqarmalarining vakili ishtirokida nazorat oʻlchovi; Sanepidqoʻm (Sanepidqoʻm hududiy boʻlinmalari) tomonidan oʻtkaziladigan ichimlik suv sifatining belgilangan talablarga (O'zDST 950:2000 “Ichimlik suv”) muvofiqligi yuzasidan laboratoriya tahlili. 22. Obyektni davlat tomonidan qabul qilib olish dalolatnomasi faqat Qoraqalpogʻiston Respublikasi Vazirlar Kengashi va viloyatlar hokimliklari tomonidan tasdiqlangandan keyin kuchga kiradi. 23. Obyektni foydalanishga qabul qilib olish dalolatnomalari rasmiylashtirilgandan keyin ichimlik suv taʼminoti va oqova suv xizmati obyekti Oʻzbekiston Respublikasi Vazirlar Mahkamasining “Moliyalashtirishning markazlashtirilgan manbalari hisobiga qurilib foydalanishga topshirilayotgan obyektlarning muhandislik tarmoqlari va inshootlarini xizmat koʻrsatuvchi tashkilotlar balansiga berish tartibi toʻgʻrisidagi nizomni tasdiqlash haqida” 2004-yil 26-oktabrdagi 502-son qarorida belgilangan tartibga muvofiq tegishli ichimlik suvi taʼminoti tashkilotiga berilishi kerak. Tegishli ichimlik suvi taʼminoti tashkilotiga berilgan ichimlik suv taʼminoti va oqova suv xizmati obyektlari boʻyicha kafolatli summani (obyekt qiymatining 5 foizi) moliyalashtirish ushbu obyektlardan foydalanuvchi ichimlik suv taʼminoti tashkilotining xulosasi va Davlat moliyaviy nazorati inspeksiyasi va uning hududiy boshqarmalari tekshiruvi natijalari asosida foydalanishning kafolatli muddati tamom boʻlgandan keyin amalga oshiriladi. 24. Texnik topshiriqni, loyiha-smeta hujjatlarini ishlab chiqish, tasdiqlashning toʻgʻriligi va sifati, tanlov savdolari oʻtkazilishi, tasdiqlangan loyiha-smeta hujjatlariga muvofiq bajariladigan qurilish-montaj ishlarining hajmi va sifatini nazorat qilish buyurtmachi, foydalanuvchi tashkilot, Qurilish va uy-joy kommunal xoʻjaligi vazirligining hududiy organlari tomonidan amalga oshiriladi. 25. Aholi punktlarining ichimlik suv taʼminoti va oqova suv xizmati obyektlarini qurish va rekonstruksiya qilish uchun ajratiladigan davlat kapital qoʻyilmalaridan maqsadli foydalanilishini nazorat qilish Davlat moliyaviy nazorati inspeksiyasi va uning hududiy boshqarmalari tomonidan amalga oshiriladi. 26. Pudrat tashkiloti tomonidan ortiqcha olingan mablagʻlarni undirish uchun asos boʻladigan, nazorat oʻlchovlari va hisob-kitob hujjatlarini tekshirish natijasida bajarilgan ishlarning qiymati va hajmlari oshirib yuborilganligi aniqlangan taqdirda ortiqcha olingan summa pudrat tashkilotlaridan undirib olinadi, aniqlangan oshirib koʻrsatishlar uchun javobgarlik esa qonunchilikda belgilangan tartibda aniqlanadi. 27. Oʻzbekiston Respublikasi Davlat Geologiya va mineral resurslar qoʻmitasi: ichimlik suv taʼminotining yer osti manbalari, ularning mavjudligi va hajmlari toʻgʻrisidagi maʼlumotlarning tahlili hamda xatlovlarning oʻz vaqtida oʻtkazilishi; tahlil asosida yer osti suvlari zaxirasini baholash va qayta baholash boʻyicha zarur gidrogeologik tadqiqotlarning taʼminlanishi; loyiha parametrlari boʻyicha suvga quduqni burgʻulashga ruxsatnoma oʻz vaqtida kelishilishi, burgʻulangan quduqning joylashgan joyi va konstruksiyasiga rioya qilish sharti bilan suvga quduqni burgʻulashga ruxsatnomasida koʻrsatilgan quduqlarning loyiha parametrlarining xolisligi va ishonchliligi uchun javob beradi. 28. Oʻzbekiston Respublikasi Ekologiya va atrof muhitni muhofaza qilish davlat qoʻmitasi: maxsus suvdan foydalanish yoki suv isteʼmoliga ruxsatnoma berish; ichimlik suv taʼminoti va oqova suv xizmati obyektlarini qurish uchun yer uchastkasi tanlanishida loyihaning atrof muhitga taʼsiri ariza loyihasiga davlat ekologiya ekspertizasi xulosasining oʻz vaqtida va asosli taqdim etilishi uchun javob beradi. 29. Oʻzbekiston Respublikasi Suv xoʻjaligi vazirligi Sunʼiy suv obyektlaridan maxsus suvdan foydalanish yoki suv isteʼmoliga ruxsatnomaning oʻz vaqtida va asosli taqdim etilishi uchun javob beradi. 30. Sanepidqoʻmning hududiy boʻlinmalari mavjud va ishga tushiriladigan suv taʼminoti tizimlaridagi ichimlik suv sifatining belgilangan talablarga (O'zDST 950:2011 “Ichimlik suv”) muvofiqligi toʻgʻrisidagi xulosaning asosli va oʻz vaqtida taqdim etilishi uchun javob beradi. 31. Loyiha tashkilotlari vakolatli organlar tomonidan berilgan texnik shartlarga muvofiq boʻlgan loyiha boʻyicha texnik yechimlarning toʻgʻri qabul qilinishi va loyiha-smeta hujjatlari tayyorlanishi uchun javob beradilar. 32. Qurilish va uy-joy kommunal xoʻjaligi vazirligi: viloyatlar (tuman, koʻcha, mahalla) boʻyicha ichimlik suv taʼminoti va oqova suv xizmati obyektlarining (inshootlar va tarmoqlarning) oʻz vaqtida yalpi xatlovdan oʻtkazilishi; viloyatlar va respublika ichimlik suv taʼminoti va oqova suv xizmati tizimini rivojlantirish sxemalarining umuman Aholi punktlarining bosh rejalariga uzviy bogʻliq ravishda ishlab chiqilishi; ichimlik suv taʼminoti va oqova suv xizmati obyektlarini qurishning dastlabki manzilli roʻyxatlarining oʻz vaqtida va asosli kelishilishi; yalpi xatlov asosida ichimlik suv taʼminoti va oqova suv xizmati obyektlarini, shu jumladan ichimlik suv taʼminoti va oqova suv xizmati obyektlarini qurish va rekonstruksiya qilishning manzilli roʻyxatlari tasdiqlangan paytdan boshlab, ichimlik suv taʼminoti tashkilotlariga foydalanishga topshirilgan va besh yil mobaynida foydalanilishini oʻz ichiga oluvchi maʼlumotlarning yagona elektron bazasini Qurilish va uy-joy kommunal xoʻjaligi vazirligining hududiy boʻlinmalari bilan birgalikda tashkil etish yoʻli bilan ichimlik suv va oqova suv xizmati obyektlarini qurish va rekonstruksiya qilishning manzilli roʻyxatlari bajarilishi boʻyicha monitoringi olib borilishi; maʼlumotlarning yagona elektron bazasining vaqti-vaqti bilan yangilanishi, unga Qurilish va uy-joy kommunal xoʻjaligi vazirligining qarorlariga muvofiq yangilik va qoʻshimchalar kiritilishi; Qurilish va uy-joy kommunal xoʻjaligi vazirligining hududiy boʻlinmalari va ichimlik suv taʼminoti tashkilotlarining maʼlumotlari asosida qurilib foydalanishga topshirilgan paytdan boshlab 5 yil mobaynida ichimlik suv va oqova suv xizmati obyektlari faoliyatini doimiy ravishda tahlil qilishning tashkil etilishi; Aholi punktlarining bosh rejalarini hisobga olgan holda aholining ichimlik suv taʼminoti va oqova suv xizmati bilan taʼminlanishini istiqbolli prognoz qilish uchun obyektlarining mavjud texnik parametrlari samaradorligi oʻrganib chiqilishi; aholi punktlarining ichimlik suv taʼminotiga va oqova suv xizmatiga mavjud ehtiyojlarini aniqlash uchun javob beradi. 33. Qoraqalpogʻiston Respublikasi Vazirlar Kengashi Raisi va viloyatlar hokimlari, Injirining kompaniyalari rahbarlari: ishda keyinchalik foydalanish uchun ichimlik suv taʼminoti va oqova suv xizmati dasturlarining amalga oshirilishi toʻgʻrisidagi axborotning asosiy manbai sifatida doimiy yangilanib turiladigan maʼlumotlarning elektron bazasi shakllantirilishi; aholi punktlarini ichimlik suv taʼminoti va oqova suv xizmati bilan taʼminlanishi boʻyicha tizimli monitoring olib borilishi; hududiy ichimlik suv taʼminoti tashkilotlari bilan kelishgan holda loyiha-smeta hujjatlarini loyihalashtirishga, ishlab chiqishga buyurtma joylashtirilishiga, sifatli texnik topshiriq tayyorlanishi, texnik topshiriqqa muvofiq loyiha tashkiloti bilan birgalikda loyiha-smeta hujjatlari tayyorlanishi uchun javob beradi. 34. Qurilish va uy-joy kommunal xoʻjaligi vazirligining hududiy boʻlinmalari buyurtmachi va foydalanuvchi tashkilot tomonidan arxitektura-rejalashtirish topshirigʻining sifatli tayyorlanishi, shu jumladan: ishga tushiriladigan obyektning Aholi punkti bosh rejasiga muvofiqligi; ichimlik suv taʼminoti va oqova suv xizmati sohasi tegishli tashkilotlari tomonidan beriladigan texnik shartlarning mavjudligi; rejalashtirilgan qurilishga, ichimlik suv tarmoqlariga ulanish nuqtasida ichimlik suv hajmi va bosimining yetarliligi boʻyicha gidrogeologiya xizmatlari xulosasi, shu jumladan uzoq muddatli istiqbol uchun zarur boʻlgan ichimlik suv hajmlarining tasdiqlanishi; ichimlik suv taʼminoti va oqova suv xizmati tizimlarining mavjud holati boʻyicha texnik tekshiruvining toʻlaqonli natijalari, suv olish va suv taqsimlash obyektlari (quduqlar, suv olish inshootlari, ichimlik suv minoralari, oqova suvni tozalash inshootlari, suv taqsimlash inshootlari, magistral va suv taqsimlovchi quvur va kanalizatsiya tarmoqlari, suvni dezinfeksiyalash va xlorlash qurilmalari, toʻsiqlar va shu kabilar)ning texnik yaroqliligini baholash; belgilangan talablarga (O'zDST 950:2011 “Ichimlik suv”) muvofiq suv taʼminotining mavjud tizimlarida ichimlik suv sifatini yaxshilashning zarurligi toʻgʻrisidagi xulosalarning natijalari; loyiha parametrlari boʻyicha suvga quduqni burgʻulashga ruxsatnomaning mavjudligi; suv quvuri va kanalizatsiya tarmoqlari va inshootlarini yangidan qurish va mavjudlarini rekonstruksiya qilishning talab etiladigan hajmlari aniqlanishi uchun javob beradilar. 35. “Hududiy elektr tarmoqlari” aksiyadorlik jamiyati hududiy boʻlinmalari Vazirlar Mahkamasining “Tabiiy monopoliyalar subyektlari tomonidan majburiy xizmat koʻrsatilishi kerak boʻlgan isteʼmolchilarga tovarlarni sotish, ishlarni bajarish va xizmatlar koʻrsatishni tartibga solish toʻgʻrisida” 2008-yil 24-dekabrdagi 277-son qaroriga muvofiq hududiy ichimlik suv taʼminoti tashkilotlariga majburiy xizmat koʻrsatilishini taʼminlaydilar. 36. Qoraqalpogʻiston Respublikasi Moliya vazirligiga, viloyatlar hokimliklarining moliya boshqarmalariga ichimlik suv taʼminoti va oqova suv xizmati obyektlarini qurish va rekonstruksiya qilish yuzasidan tizimli monitoring olib borish, shuningdek davlat kapital qoʻyilmalarining tasdiqlangan limitlari doirasida toʻgʻri va oʻz vaqtida moliyalashtirishni taʼminlash yuklanadi.